वास्तव में निराला के गद्य का जीवन संग्राम उनके कथासाहित्य में ही दीखता है। निराला के कथा-साहित्य की विशेषता यह है कि उन्होंने कथा को केवल लिखा ही नहीं है बल्कि उसके पात्र भी है और अन्य पात्रों के साथ उसको जिया भी है। गोपाल राय ने लिखा है- “निराला की कहानियाँ बेहद आत्मपरक है। आत्मवृत्ति में कल्पना की चाशनी डालकर समकालीन जीवन पर व्यंग्य करना निराला की अपनी विशेषता कही जा सकती है।....’स्वामी शारदानंद महाराज और मैं’, और ‘देवी’ इसी प्रकार की कल्पना मिश्रित आत्मकथाएँ हैं।” (हिंदी कहानी का विकास: गोपाल राय,राजकमल प्रकाशन, 2011, पृ.सं. 232-233) निराला प्रत्यक्षानुभव के साहित्यकार हैं। निराला के कहानियों में जो रूढ़ीविरोधी चेतना दिखती है वह किताबी अक्षरों तक ही सीमित नहीं है उसके प्रत्यक्ष भोक्ता भी हैं। निराला के साहित्य में जो नवजागरण की चेतना व्याप्ति है वह उनके जीवन का अंग भी है।